**JEGYZŐKÖNYV**

**Készült:** Telki Község Képviselő-testülete Pénzügyi Bizottságának 2016. április 11-én a Polgármesteri Hivatal tárgyalójában megtartott nyilvános üléséről.

**Jelen vannak:**

Szigeti Antal Bizottság tag, Levezető Elnök

Fillinger Zsófia Bizottsági tag

Király Péter Bizottsági tag

Láng Richárd Bizottsági tag

Deltai Károly Polgármester

Halász Terézia Képviselő

dr. Lack Mónika Jegyző

Takács Zoltán Alpolgármester

Hoós Péter Település üzemeletetési csoport

Vetési Vincéné Pénzügyi csoport

Király Gábor Projekt menedzser

Bali Mária

**Távolmaradását előre jelezte:**

Földvári-Nagy László Bizottság elnöke

**Szigeti Antal Levezető elnök** köszönti a bizottság tagjait és a megjelenteket, megállapítja, hogy a Bizottság határozatképes, az ülést megnyitja.

A jegyzőkönyv hitelesítésre Fillinger Zsófia bizottsági tagot kéri fel.

Telki Község Képviselő-testülete Pénzügyi- Bizottsága (egyhangú szavazattal - 4 fő bizottsági tag volt jelen a szavazáskor) határozathozatal mellőzésével az alábbi napirendet fogadta el:

Napirend

**1./ Tájékoztató a helyi adó és gépjárműadó bevételek alakulásáról,**

**Előterjesztő: Polgármester**

**2./Telki Község Önkormányzat képviselő-testületének a települési adóról szóló 16/2015.(XII.01.) önkormányzati rendeletének felülvizsgálatáról**

**Előterjesztő: Polgármester**

Egyebek

Napirendek tárgyalása

*Móczár Gábor Alpolgármester megérkezik.*

**1./ Tájékoztató a helyi adó és gépjárműadó bevételek alakulásáról,**

**Előterjesztő: Polgármester**

*Az előterjesztés a jegyzőkönyv melléklete.*

**Szigeti Antal Levezető elnök**: Kérdezem, hogy van-e hozzáfűznivalója a Polgármester Úrnak?

**Deltai Károly Polgármester:** Nincs. Igazából lehet látni a számokat, véleményem szerint a számok elég jók.

**Takács Zoltán Alpolgármester**: A települési adó bevétele, ha jól látom, nulla.

Kérdezem, hogy érkezett-e az idei évben adóval kapcsolatos méltányossági kérelem?

**Dr. Lack Mónika Jegyző:** A korábbi éveknek megfelelő kérelmek érkeztek. Az adó befizetések határideje március 15. A művelés miatti mentességekhez az ügyfelek kérik az eljárás felfüggesztését.

**Takács Zoltán Alpolgármester**: Az ehhez szükséges igazolásokat még nem kapták meg többen.

**Dr. Lack Mónika Jegyző:** Így van, ezekben az ügyekben az igazolások várhatóan a nyár közepére fognak megérkezni.

**Takács Zoltán Alpolgármester:** Van-e olyan kérelmező, aki tavaly adott be ebben a tárgyban kérelmet, idén viszont nem?

**Dr. Lack Mónika Jegyző:** Nincsen róla tudomásunk**.** Ingatlan értékesítése miatt, fordul elő ilyen eset.

**Szigeti Antal Levezető elnök:** Összefoglalásként azt tudom mondani, hogy az adóbevételek alakulása elfogadható.

A kintlévőségek összege csökken, kérem, hogy a Hivatal ugyanazzal az intenzitással hajtson be. A költségvetés stabil, de ettől a kintlevőség még hiányzik onnan, és az emberek igazságérzete miatt is be kell hajtani. Kérem minden létező eszközzel lépjünk, fel ez a mérték még mindig nem az a mérték, ami elfogadható lenne.

**Dr. Lack Mónika Jegyző:** Az idei évben még nem történt végrehajtási cselekmény, a befizetések lekönyvelése után április végén, május elején kerülhet erre sor. Néhány jelentősebb tartozás a behajtó cégeknek van kiadva, a nagyobb értékű hátralékos idén is át lesznek adva, folyamatosan a kisebb összegű hátralékok is átadásra kerülnek.

***Szigeti Antal* Levezető elnök** *szavazásra bocsátja az előterjesztést.*

A bizottság határozathozatal mellőzésével a tájékoztatót 4 igen szavazattal egyhangúan elfogadta.

**2. /Telki Község Önkormányzat képviselő-testületének a települési adóról szóló 16/2015.(XII.01.) önkormányzati rendeletének felülvizsgálatáról**

**Előterjesztő: Polgármester**

*Az előterjesztés a jegyzőkönyv melléklete.*

**Szigeti Antal Levezető elnök:** Megkaptunk az előterjesztést egy írásos javaslatot**.** Érkezett egy lakossági írásos javaslat ezzel kapcsolatban, mindenki előtt van egy példány, kérem a jegyzőkönyvhöz csatolni.

**Deltai Károly Polgármester:** Ez a rendelet egy nem átgondolt törvény okán született szükséghelyzet miatt jött létre. Van egy törvény, ami megítélésünk szerint nem kellően átgondolt. Ez a rendelet ezt a helyzetet próbálta kezelni. Tudjuk, hogy nem egyszerű a helyzet, keressük a legoptimálisabb megoldást. Ez a Kormányhivatallal történő egyeztetést igényel., lehet, hogy több körben is. Lehet, hogy nem ez a legjobb megoldás, lehet, hogy nincs is rá megoldás, de keresni kell, mert ez a helyzet Telki számára hátrányos.

**Szigeti Antal Levezető elnök:** Azelőterjesztés szerint a kifogásolt három pontból az első 2 javaslatnak helyt ad, de a 3. javaslat elfogadását nem támogatja.

**Láng Richárd a Bizottság Tagja**: Jól látom, hogy a költségvetésben 150e Ft lett betervezve erre a bevételre?

**Deltai Károly Polgármester:** A helyes szám az alatta levő sorban van. 0 ft-tal terveztük, mert nem tudjuk, hogy mire számítsunk. Nem tervezhetünk, mert nem tudjuk mi lesz a rendelet sorsa, mekkora bevételre számíthatunk ebből az adóból.

**Takács Zoltán Alpolgármester:** A testületnek nem kell titkolnia azt a szándékát, hogy nem a települési adóbevételt akarja növelni, hanem a telekadót. Az adórendeletek úgy is elérhetik a céljukat, hogy ösztönöznek valamilyen adózói magatartásra, ez a rendelet arra ösztönöz, hogy minél többen fizessenek telekadót, azok is, akik eddig nem fizettek, mert éltek egy törvény adta kedvezmény lehetőségével. Az egész rendszer úgy van felépítve, hogy akinek települési adót kellene fizetnie az mentesül, ha telekadót fizet.

**Szigeti Antal Levezető elnök:** Az előterjesztés tartalma szerint 2 lehetőség közül választhatunk: az A variáció szerint az első két kifogást elfogadjuk, a 3-at pedig vitatjuk, illetve mindhármat elfogadjuk és a rendeletet hatályon kívül helyezzük.

**Deltai Károly Polgármester:** A Kormányhivatal hatályon kívül helyezi, ha mi nem teszünk semmit. Ez nem azonnal történik, meg hónapok múlva valószínűleg igen. A kérdés az, hogy mi körbejárjuk-e alaposan a kérdést, vagy most lemondunk róla. Ezt már most tárgyalni kell, ha nem születik döntés záros határidőn belül akkor automatikusan hatályon kívül helyezzük, ha ellenvéleménnyel élünk elindul egy kommunikáció közöttünk és a Kormányhivatal között.

**Takács Zoltán Alpolgármester:** A javaslatom kettős. Az előterjesztés elfogadása javasolt az első két pontra. Azt is javaslom, hogy másrészt nézzük meg, hogy mi élhetünk-e javaslattal, hogy párbeszédet kezdeményezzünk, mert az érdekünk közös és ugyanaz, és ez a törvényesség szem előtt tartása. Próbáljunk egy párbeszédet a Kormányhivatallal, amit mindkét fél el tud fogadni. Én adnénk magunknak még egy kis időt, hogy egy javaslatot fogalmazzunk meg.

**Szigeti Antal Levezető elnök:** Tehát egy az egybe ne utasítsák el és kérjük, hogy ők tudnák–e olyan megoldási javaslatot, amit ők is el tudnak fogadni.

**Deltai Károly Polgármester:** Itt is igaz, ami oly sokszor, hogy a törvény betűje és a törvény szelleme nem ugyanaz, az a kérdés, hogy a kettőnek van-e közös halmaza. Olykor nincs.

**Takács Zoltán Alpolgármester:** Érdekellentét nincs a Kormányhivatallal, nem értek egyet Réthy Imrével. Előfordulhat, hogy a vége bíróság lesz, és hatályon kívül helyezi a rendeletet. Mert előfordul, hogy két ember nem ért egyet, és megkérdez egy harmadikat. Megkockáztatom, hogy szinte minden települési adórendelet ott végzi a Kúriánál. Lehet, hogy Telki fog pont élen járni ebben, hogy el tudjuk kerülni. Másfelől nem biztos, hogy ez a fajta nyilvánosság érdekeink ellen van. A célunk az is volt, hogy felhívjuk a figyelmet erre a problémára, legszívesebben nem hoztuk volna ilyen rendeletet. Inkább azt a kedvezményt töröltettük volna el. Azt kell megvilágítani, hogy mi ezt komolyan gondoljuk, megoldást keresünk.

**Király Péter a Bizottság Tagja:** Az „A” variációba be lehetne építeni egy kommunikációs kört?

**Fillinger Zsófia Bizottság tagja:** Úgy emlékszem, hogy a kezdetek kezdetén is ez a növényes dolog volt a egyetlen javaslat?

**Takács Zoltán Alpolgármester:** Most sincs más. Sőt én ezt továbbra is komolyan gondolom, sőt mindenkinek ezt is tanácsolom. Javaslom, hogy tartsuk fenn a javaslatot. A Kormányhivatal azt írta le, amit korábban is leírt, tudtuk, hogy ez a véleménye**.** Ötletbe nincs más. Keressünk olyan megoldást, amivel mind a ketten egyetérthetünk.

*Szigeti Antal* **Levezető elnök***: Takács Zoltán Alpolgármester kiegészítésével ellátott állásfoglalási javaslatot fogalmaz meg.*

A bizottság az alábbi állásfoglalást fogadta el:

**Telki Község Képviselő-testülete**

**Pénzügyi Bizottsága**

**25/2016. (IV.11.) PÜB. számú**

**állásfoglalása**

A Pénzügyi Bizottság 3 igen szavazattal 1 tartózkodás mellett – 4 fő bizottsági tag volt jelen a szavazáskor – javasolja, hogy a Pénzügyi Bizottság kérje fel Takács Zoltán Alpolgármestert és a Polgármestert, hogy a Pest Megyei Kormányhivatal törvényességi észrevételére válaszként fogalmazza meg az állásfoglalást annak figyelembevételével, hogy az Önkormányzat az észrevétel 1. és 2. pontjában foglaltakat elfogadja, a 3. pontban foglaltakkal azonban nem ért egyet egy pontos kidolgozását kér, amit be tud nyújtani a Kormányhivatal részére.

Az ülésen több kérdés, hozzászólás, észrevétel nem hangzott el. A bizottság levezető elnöke megköszönte a jelenlévők munkáját, az ülést bezárta.

Szigeti Antal Fillinger Zsófia

Levezető Elnök a Bizottság Tagja